TARYBOS REGLAMENTAS (EB) Nr. 1647/2006
2006 m. lapkričio 7 d.
iš dalies keičiantis Reglamentą (EB) Nr. 974/98 dėl euro įvedimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 123 straipsnio 5 dalį,
atsižvelgdama į Komisijos pasiūlymą,
pasikonsultavusi su Europos Parlamentu,
atsižvelgdama į Europos centrinio banko nuomonę (1),
kadangi:
(1)
1998 m. gegužės 3 d. Tarybos reglamente (EB) Nr. 974/98 dėl euro įvedimo (2) numatyta, kad valstybių narių, įvykdžiusių būtinas sąlygas bendrai valiutai įvesti, valiutas pakeis euras Bendrijai pradėjus trečią Ekonominės ir pinigų sąjungos etapą.
(2)
Reglamentu (EB) Nr. 2596/2000 (3) Reglamentas (EB) Nr. 974/98 buvo iš dalies pakeistas, rengiantis Graikijos valiutą pakeisti euru.
(3)
Reglamentu (EB) Nr. 2169/2005 Reglamentas (EB) Nr. 974/98 buvo iš dalies pakeistas, siekiant pasirengti vėliau įvesti eurą valstybėse narėse, nepriėmusiose euro kaip bendros valiutos.
(4)
Pagal 2003 m. Stojimo akto 4 straipsnį Slovėnija yra valstybė narė, kuriai taikoma išlyga, kaip apibrėžta Sutarties 122 straipsnyje.
(5)
Vadovaujantis pagal Sutarties 122 straipsnio 2 dalį 2006 m. liepos 11 d. priimtu Tarybos sprendimu 2006/495/EB dėl bendros valiutos įvedimo Slovėnijoje 2007 m. sausio 1 d. (4) , Slovėnija vykdo būtinas sąlygas bendrai valiutai įvesti ir jai taikomą išlygą reikia panaikinti nuo 2007 m. sausio 1 d.
(6)
Dėl euro įvedimo Slovėnijoje reikia išplėsti Reglamente (EB) Nr. 974/98 nustatytų galiojančių nuostatų dėl euro įvedimo taikymą Slovėnijai.
(7)
Slovėnijos valiutos keitimo plane nurodyta, kad euro, kaip tos valstybės narės valiutos, įvedimo dieną eurų banknotai ir monetos joje turėtų tapti teisėta mokėjimo priemone. Dėl tos priežasties euro įvedimo data ir grynųjų pinigų keitimo data turėtų būti 2007 m. sausio 1 d. Laipsniško panaikinimo laikotarpis neturėtų būti taikomas.
(8)
Reglamentą (EB) Nr. 974/98 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 974/98 priedas iš dalies keičiamas pagal šio reglamento priedą.
2 straipsnis
Šis reglamentas įsigalioja 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse pagal Europos bendrijos steigimo sutartį.
Priimta Briuselyje, 2006 m. lapkričio 7 d.